
Autora


Gina Aran


És consultora en recursos humans, formadora i coach. Màster en Psicobiologia i Neurociència Cognitiva per la UAB i màster en Programació Neurolingüística per la Society of NLP, va estudiar primerament Ciències Empresarials a la UOC i es va especialitzar en Gestió de Recursos Humans, àrea en la qual ha desenvolupat bona part la seva trajectòria professional.


Des de fa 15 anys, és formadora en comunicació i habilitats directives per a empreses privades i institucions públiques. Actualment col·labora també a la universitat al Postgrau de Direcció i Desenvolupament de Recursos Humans i imparteix conferències regularment. Exerceix de coach personal i dirigeix el projecte Inginium, especialistes en talent.




A Joan, Natàlia i Roger.




Presentació


Qüestió de confiança


To hire and to fire, contractar i acomiadar són les dues majors virtuts i habilitats gerencials.


Administrar significa ‘fer a través dels altres’ (ad minister: a través de subordinat).


Els “altres” són el dilema... En qui podem confiar i per què? En uns papers que demostren –en principi– coneixements? Sí... però no. La millor entrevista és la que et permet saber el més encertadament possible en qui pots confiar per poder-li delegar, com si fossis tu mateix, qualssevol missions.


Com fer bé aquells primers quatre minuts d’obertura de la confiança, de la “fe” en definitiva... ni més ni menys. La Gina Aran dóna algunes claus increïblement eficients i eficaces per a entrevistadors i entrevistats, per a aspirants a un lloc i per a les persones que l’ofereixen. Creieu-me, ambdós alberguen temors en arribar a aquesta trobada crucial.


He contractat personalment més de 650 persones i n’he acomiadat més de 400. Us garanteixo que val la pena escodrinyar la brillant Aran.


Sergio Lujambio Irazábal
Empresari i coach




Pròleg


Comunicar és estimar i dir la veritat


En un món ple de mentiders, de farsants, d’estafadors i de pocavergonyes, cada cop es fa més difícil descobrir qui diu realment la “veritat” o, si més no, qui parla des d’un esperit “autèntic”.


Sovint ens han tractat de convèncer perquè acabem pensant que comunicar bé vol dir enganyar sense que se’ns noti gaire… En la publicitat, per exemple, a través dels mitjans de comunicació, en les relacions amoroses, a la feina…


Quan es parla de seduir, tots tenim in mente una mena de personatge maquiavèl·lic i un punt fantasmagòric, algú que tracta de fer-nos passar el pa per formatge, és a dir, una personalitat un tant perversa i manipuladora.


Però, de fet, comunicar consisteix essencialment en tota una altra cosa: comunicar és estimar i dir la veritat!


Gràcies a aquest recomanabilíssim llibre de la Gina Aran, una prestigiosa experta en comunicació, entenem que comunicar amb eficàcia i amb consciència té molt poc a veure a dir mentides. Tot el contrari: es tracta més aviat d’un exercici d’honestedat personal i social, amb nosaltres mateixos i de cara a la galeria. Perquè comunicar bé vol dir creure realment en l’empatia, interessar-se pels altres, escoltar i, finalment, estimar.


Perquè som éssers socials, i és precisament en el procés de socialització en què ens realitzem a fons com a éssers humans, en el miracle quotidià de compartir experiències, punts de vista, visions i maneres de viure. Jo aprenc de tu i tu de mi. Jo et dono i tu em dones. Jo t’escolto i tu m’escoltes. Jo et parlo i tu em parles. Compartim!


Us convido, doncs, a llegir amb atenció, a partir d’ara mateix, aquest excel·lent compendi d’idees orientades a l’acció i a la transformació. Perquè és més que evident que comunicar-nos de manera competent ens ajudarà a viure millor i, en darrer terme, a ser més feliços i a generar felicitat al voltant nostre.


David Escamilla
Comunicador i escriptor
www.davidescamilla.com




Introducció


Durant anys de professió, un seleccionador té ocasió d’entrevistar multitud de candidats, tots diferents en la seva forma d’expressar-se. Què ho fa que uns persuadeixen i d’altres, no?


Òbviament, la preparació i l’experiència són factors decisius bastant objectius, però quan aquestes són equiparables en diversos candidats, com acabem triant-ne un? Per què uns ens convencen i d’altres no ens mouen? Aquí és quan passem a elevar, encara que sigui inconscientment, el grau de subjectivitat en el procés de decisió.


Penso que la clau està en la capacitat d’un candidat per crear en la ment de l’entrevistador una visió. N’hi ha que aconsegueixen que els “veiem” perfectament desenvolupant les feines del lloc de treball que oferim i fins i tot poden fer-nos imaginar les millores que la seva incorporació aportarà a l’empresa. En canvi, hi ha altres persones que amb la seva manera de comunicar només aconsegueixen allunyar-se del que hom podria considerar un treballador estrella. La gran majoria de candidats es troben en l’interval comprès entre aquests dos perfils.


Cada vegada la gent es prepara més acadèmicament, adquireix més experiència i, donada la gran competència existent, s’acostuma a conformar-se amb salaris més baixos; és a dir que la selva està plena de persones “sobradament preparades i econòmiques”. Tanmateix, totes elles tenen a dins seu quelcom diferenciador que els pot fer sobresortir respecte dels altres.


També els entrevistadors som diferents, professionals amb diversitat de criteris segurament, però també persones amb valors, creences i una història personal que determinen qui som i, per tant, en bona mesura marquen les nostres decisions.


Aquest llibre no pretén ser un tractat sobre comunicació ni una bíblia inqüestionable sobre com cal fer una entrevista, però tampoc un simple recull de preguntes i respostes tipificades. El que m’he proposat és escriure una guia bastant pràctica per fer un molt bon paper en una entrevista professional sense obviar propostes de creixement personal que considero indispensables per resultar finalment convincent.


Aquests continguts es fonamenten en disciplines com la lingüística, la psicologia, la biologia o les neurociències però també en dades empíriques fruit de la meva pròpia experiència professional. El que estàs a punt de llegir es basa, doncs, en bona part, en anècdotes, reflexions i conclusions extretes de situacions reals acumulades al llarg dels anys, que et transmeto i que et podran ser útils si ets capaç d’extrapolarles a la teva circumstància, si t’hi pots identificar i treure’n tot el suc a fi de construir el teu millor missatge.


Mentre avancis en la lectura, deia, aniràs trobant propostes per aplicar directament o per adaptar a la teva personalitat i situació, però has de llegir amb esperit constructiu i ser conscient que les ciències humanes no són sempre exactes, tot i que de ben segur t’aportaran l’essència de la comunicació persuasiva. Igual que inscriure’s al gimnàs no és suficient per posar-te en forma, sinó que a més has d’anar-hi, llegir aquesta guia no és suficient per convertir-se en un especialista en l’art de la persuasió. Segurament caldrà que practiquis i t’equivoquis molt abans d’aconseguir-ho, per tant, des de les primeres pàgines comença a entrenar-te en cada àrea fins que adquireixis prou seguretat.


Vull deixar-te una metàfora que vaig plasmar en un article fa uns quants anys i que em sembla apropiada per introduir els continguts que seguiran.




Imatge d’èxit?


Després de veure una pel·lícula, acostumem a formar-nos una opinió sobre ella i podem afirmar si ens ha agradat o no, si era interessant, si la fotografia era captivadora, fins i tot és possible que el seu argument ens hagi provocat algun tipus d’emoció o sentiment.


Des de la idea inicial esbossada pel guionista fins que la pel·lícula veu la llum, conflueixen multitud de processos d’assimilació, de coordinació i d’utilització de recursos que aniran conformant el missatge que es transmetrà al públic. D’igual manera, la nostra imatge no és només quelcom plàstic, sinó la projecció del que nosaltres mateixos som. Tècnicament, se sol parlar d’imatge física i d’imatge psicològica.


Conscientment o inconscient, sempre transmetem una imatge, la qüestió és fins a quin punt la controlem. Si volem mostrar una imatge d’èxit hem de respondre’ns a dues preguntes: “Què és per a mi l’èxit?” i “Em conec i em valoro realment?” (...)


Veritablement, el que interessa és projectar una imatge que ens ajudi en el nostre camí cap a l’èxit, oi? La imatge d’èxit és la que prové d’un bon autoconcepte, de la tan repetida autoestima, perquè genera una seguretat en nosaltres mateixos capaç d’atraure i persuadir, si es transmet correctament. En aquest sentit, dominar tècniques de comunicació no verbal és fonamental.


Però no oblidem que la imatge que emetem és percebuda de maneres diferents per persones diferents, com passa amb les pel·lícules, que poden ser bones o dolentes segons qui en parli. Per tant, com a part de les nostres habilitats comunicatives, haurem de practicar l’escolta activa i l’observació per tal de conèixer els valors, creences, necessitats o expectatives de les persones a qui ens adrecem, ja que aquesta informació serà la clau per oferir els matisos més adequats de la nostra imatge.


Hem dit que només si ens coneixem podrem fixar-nos propòsits la consecució dels quals realment ens satisfaci, i que només si ens valorem, projectarem una imatge d’èxit. També és necessari mantenir una actitud mental positiva, ser assertius i perfeccionar la nostra habilitat per comunicar-nos i establir relacions interpersonals útils.


Tanmateix, no s’han d’obviar aspectes estètics que contribueixen a la creació de la imatge, com ara la vestimenta, la pulcritud, els colors, fins i tot el perfum. Com a norma general, és recomanable tenir un aspecte físic polit, evitant estridències visuals que puguin desviar l’atenció del missatge que volem projectar o, senzillament, causar una mala impressió. Tinguem present que no hi ha mai una segona oportunitat per causar una primera impressió.


Tenir una imatge d’èxit és important, sobretot perquè és reflex d’un bon autoconcepte i això per se ja és un èxit. Ara bé, no és l’únic ingredient per a aconseguir tots els nostres propòsits, ja que també és necessari treballar constantment i a consciència.

